b'\n_START_ARTICLE_\nPaavo Nuotio (urheilija)\n_START_PARAGRAPH_\nPaavo Ferdinand Nuotio (13. maaliskuuta 1901 Heinola \xe2\x80\x93 14. marraskuuta 1968 Lahti) oli suomalainen m\xc3\xa4kihypp\xc3\xa4\xc3\xa4j\xc3\xa4, yhdistetyn urheilija ja pes\xc3\xa4palloilija._NEWLINE_Paavo Nuotio voitti m\xc3\xa4kihypyn SM-kultaa 1925\xe2\x80\x931927 ja 1932, Salpaussel\xc3\xa4ll\xc3\xa4 vuosina 1925, 1927 ja 1932, Ounasvaaralla 1928 ja 1930, olympiakatsastukset 1928 ja ik\xc3\xa4miesten Suomen mestaruuden vuosina 1938 ja 1939. St. Moritzin talviolympialaisissa 1928 h\xc3\xa4n oli parhaana suomalaisena 12:s, ja vuotta my\xc3\xb6hemmin h\xc3\xa4n sai voiton St. Moritzin kansainv\xc3\xa4lisiss\xc3\xa4 kilpailuissa ja toisen sijan Davosissa._NEWLINE_Yhdistetyss\xc3\xa4 Nuotio saavutti 1928 olympiakatsastusten toisen sijan (Esko J\xc3\xa4rvinen voitti) ja parhaana suomalaisena nelj\xc3\xa4nnen sijan St. Moritzin talvikisoissa (Norjan kolmoisvoitto). Holmenkollenilla h\xc3\xa4n oli parhaimmillaan kolmas._NEWLINE_Paavo Nuotion urheilumenestyst\xc3\xa4 t\xc3\xa4ydensi pes\xc3\xa4pallo, jossa h\xc3\xa4n voitti Lahden Mailaveikkojen joukkueessa SM-kultaa 1925 (suojeluskunnan nimiss\xc3\xa4) ja 1929\xe2\x80\x931932. H\xc3\xa4n julkaisi vuonna 1933 yhdess\xc3\xa4 Lauri Valosen kanssa kirjan M\xc3\xa4enlaskun opas.'